Gemeenskap geruk ná wrede moord op tienerJordan Moore (Foto: ANA) Die gemeenskap van Atlantis in die Wes-Kaap is die afgelope naweek geruk deur die afgryslike moord op die 16-jarige Jordan Moore. Jordan en twee van sy vriende is Vrydag deur twee mans genader wat hulle glo wou dwing om drank by ŉ plaaslike sjebien vir hulle te gaan koop. Twee van die tieners kon daarin slaag om te vlug en hulp te gaan soek, maar Jordan was egter nie so gelukkig nie. Daar word beweer dat die mans Jordan ontvoer het. Hy is verskeie kere met ’n mes gesteek en is toe glo deur die mans se honde verskeur. Sy liggaam is Vrydag omstreeks 22:30 in Rietsangerlaan in Robinvale gevind. Kol. Andrè Traut, woordvoerder van die polisie, sê nog niemand is in verband met Jordan se moord in hegtenis geneem nie. “Die omstandighede rondom Jordan se dood word ondersoek. Hy het onder meer bytmerke aan sy liggaam gehad,” sê Traut. Mense het hul woede op sosiale media oor die wrede moord uitgespreek. Allister Lightburn, plaaslike proporsionele raadslid, sê verskeie Facebook- en WhatsApp-groepe is ná Jordan se dood gestig. ŉ Groep van byna 300 inwoners het Sondag byeengekom om ŉ werkgroep te stig om gebiedskomitees te begin. “Hierdie groep sal saam met die polisie werk om aandag te gee aan misdaadkwessies in die omgewing,” het Lightburn gesê. Lede van die gemeenskap het ook verskeie petisies opgestel waarin geregtigheid vir Jordan se dood geëis word. “Jordan se dood het ons gemeenskap geruk,” het Lightburn gesê. Jordan se ma, Letitia (35), sê hy sou die aand van sy dood by sy neef oorgeslaap het. Jordan was ŉ gr. 10-leerder aan Robinvale High School. “Hy was ŉ gerespekteerde seun, vol humor. Hy het altyd ŉ glimlag op sy gesig gehad,” sê Letitia. Dié ma van twee sê sy is oorweldig deur die liefde en ondersteuning van die gemeenskap. Daar is die afgelope naweek verskeie moorde in onder meer die Manenberg-, Kraaifontein-, Atlantis- en Kalkfontein-omgewing aangemeld. Vier hiervan was dié van tieners. “Te midde van die geweld en kriminele aktiwiteite wat ons die afgelope naweek gesien het, verwelkom ek die verhoogde vlakke van koördinasie en samewerking tussen die polisie, metropolisie, die Stad Kaapstad en wetstoepassers,” het Albert Fritz, LUR vir gemeenskapsveiligheid in die Wes-Kaap, gesê. “Die ongebreidelde misdadigheid en die vlaag moorde wat ons in die provinsie sien, is heeltemal onverskoonbaar.” Enigiemand met meer inligting oor die saak kan Stop Misdaad by 08600 10111 skakel.